ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՈՒՂԵՐՁԸ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՆԿԱԽՈՒԹՅԱՆ 32-ՐԴ ՏԱՐԵԴԱՐՁԻ ԱՌԹԻՎ

Սիրելի՛ հայրենակիցներ.

Շնորհավորում եմ բոլորիս Հայաստանի Հանրապետության Անկախության տոնի առթիվ:

Անկախության 32 տարիները մեր երկրի և ժողովրդի համար լի են եղել փորձություններով, որոնց միջով անցնում ենք մինչ օրս: Մեզ հաջողվել է ամրապնդել նորանկախ պետության հիմքերն ու առաջ շարժվել երկրի զարգացման ճանապարհով, և այսօր արիաբար պայքարող զավակների շնորհիվ պահում ենք հայոց պետականության հենասյուները։

Պատմության յուրաքանչյուր ժամանակաշրջան իր հետ բերում է նոր մարտահրավերներ, որոնց հաղթահարումն ավելի է ամրապնդում մեր պետությունը, մեր կամքն ու վճռականությունը: Մեզ համար հրամայական է ժամանակակից երկիր ստեղծելը, առաջադեմ, կուռ համայնք ունենալը։

Այս հիշարժան օրը ևս մեկ առիթ է գլուխ խոնարհելու մեր բոլոր հայրենակիցների և Արթիկ համայնքի այն քաջարի զավակների հիշատակի առջև, ովքեր երկրի պաշտպանության ու անվտանգության ապահովման համար չխնայեցին իրենց կյանքը:

Հավերժ փա՜ռք և խոնարհո՜ւմ... Համոզված եմ, որ մեր նպատակների իրագործման համար ունենք բոլոր նախադրյալներն ու, ամենակարևորը, տաղանդաշատ և նորարար ժողովուրդ։

Այսօր, առավել քան երբևէ, երբ միասնությունը մեր գոյության ամենակարևոր գրավականն է, վստահ եմ, որ ի զորու ենք կառուցել մեր երազած հայրենիքն ու համայնքը։

Եվս մեկ անգամ շնորհավորում եմ համախմբող մեծ ուժ ու խորհուրդ ունեցող այս տոնի առթիվ, մեր ժողովրդին և մեր համայնքին մաղթում եմ խաղաղություն, բարօրություն և առաջընթաց։